
Dňa 18. mája 2016 sa štátny tajomník Ministerstva zahraničných vecí a európskych záležitostí SR Lukáš Parízek zúčastnil na 126. zasadnutí Výboru ministrov Rady Európy (ďalej len „RE“) v Sofii. Tento najvyšší rozhodovací orgán RE zasadá raz ročne. Hlavnou témou, ktorej sa tohtoročné zasadnutie venovalo, bola „Demokratická bezpečnosť pre všetkých v Európe v časoch výziev“. Medzi ďalšie body diskusie delegácií patrila správa generálneho tajomníka RE Thorbjørna Jaglanda o „Stave demokracie, ľudských práv a zásad právneho štátu – bezpečnostný imperatív pre Európu“, riešenie násilného extrémizmu a radikalizmu vedúceho k terorizmu, odpoveď na utečeneckú krízu, kľúčová úloha demokracie, ľudských práv a právneho štátu pri riešení konfliktov, zabezpečenie dlhodobej efektivity kontrolného mechanizmu Európskeho dohovoru o ľudských právach, politika RE k susedským regiónom ako aj  spolupráca RE s Európskou úniou.
Štátny tajomník Ministerstva zahraničných vecí a európskych záležitostí SR L. Parízek vo svojom vystúpení vyjadril podporu nezávislosti a územnej celistvosti Ukrajiny v jej medzinárodne uznaných hraniciach a pripomenul príspevok SR k riešeniu migračnej a utečeneckej krízy (príspevok 300 tisíc eur do Migračného a utečeneckého fondu Rozvojovej banky RE). Zároveň prezentoval zapájanie sa SR do programov RE, napr. pri podpore rómskej komunity (programy Romed, Romact a Dosta!), pripomenul nedávnu ratifikáciu Dohovoru RE o ochrane detí pred sexuálnym vykorisťovaním a sexuálnym zneužívaním Slovenskou republikou a vyjadril podporu práci monitorovacích orgánov RE. V oblasti boja proti terorizmu informoval, že SR v blízkej budúcnosti podpíše Dodatkový protokol k Európskemu dohovoru o prevencii terorizmu.
Situácia na Ukrajine rezonovala vo všetkých prejavoch vedúcich delegácií. V diskusii ďalej dominovali témy migrácie a utečencov, boj proti terorizmu, ako i konflikt v Gruzínsku, či prípadne zmrazené konflikty v Podnestersku a Náhornom Karabachu.
Nasledujúce zasadnutie Výboru ministrov RE sa uskutoční v máji 2017.
Predložený materiál nemá finančný, ekonomický, environmentálny, sociálny vplyv ani vplyv na podnikateľské prostredie a informatizáciu spoločnosti.
V zmysle smernice a metodického pokynu na prípravu a predkladanie materiálov na rokovanie vlády Slovenskej republiky materiál nebol, vzhľadom na jeho informatívny charakter, predmetom medzirezortného pripomienkového konania.
 
 


